Страсна недеља
Страсна недеља

(Одломак)

Архангел Гаврил, 

Срдашца чиста, 

У божјем храму 

Подиг'о глас: 

Спомиње грешну 

Земаљску таму, 

И моли Христа 

За грешне нас.

Архангел Гаврил, 

Премудра чела, 

По храму кади 

Уз диван пој: 

Мученом Христу 

Рад би да згради 

Од свете песме 

Жртвеник свој.

Архангел Гаврил, 

Свећеник мили, 

Смерно је клек'о 

На ледни кам; 

И канон чита: 

»Небесној сили 

У срцу, људи, 

Дижите храм!«

Архангел Гаврил, 

Достојник неба, 

Сребрним крил'ма 

Отвара двер'; 

На причест зове 

Ком причест треба; 

Са оцем мајку, 

Са сином кћер !

Напомене 

 Ова песма је објављена у: Србадија, 1876, стр. 11.

Извори 

 Јован Грчић Миленко: Целокупна дела, страна 262-263, Библиотека српских писаца, Народна просвета.

Јован Грчић Миленко